
Център за социална рехабилитация и интеграция 
за деца с увреждания, Плевен

На територията на град Плевен вече 15 години функционира Център за социална рехабилитация и интеграция за деца с увреждания. Той функционира като комплекс от социални услуги, за почасова работа с деца и техните семейства и близки, предоставящ следните социални услуги:
1. Информиране и консултиране е социална услуга, осигуряваща подкрепа на семейството чрез повишаване информираността по въпроси свързани с отглеждането и възпитанието на детето и подпомагане чрез предоставяне на алтернативни решения или насочване към институции, организации и други услуги за разрешаването на възникнали проблеми:

-
Формиране на родителски умения, изграждане и подобряване на връзката родител-дете, повишаване на самочувствието на родителите и оказване на подкрепа, придружаване на родителите в грижите за детето; 

-
Подкрепа на семействата в отглеждането на децата им, преодоляване на семейни затруднения и развиване на умения и ресурси за пълноценна социална интеграция и реализация;

-
Предоставяне на възможности за пълноценно развитие потенциала на децата, съобразно техните потребности и възможности;

-
 Информиране и насочване към други социални услуги в общността, способстващи за пълноценното развитие на потенциала на децата, съобразно техните потребности и възможности;

-
 Предоставяне на услуги, които да подкрепят семействата на деца с цел спазване на основния принцип, че всяко дете следва да се отглежда в семейна среда;

-
Консултиране по социално-нормативни права и казуси;

-
 Изготвяне на оценка на родителския капацитет по ЙОРК .

-
Предоставяне на програми за Развитие на родителския капацитет;

-
 Насърчаване на отговорното родителстване;

-
 Активно включване в живота на общността;

-
 Предоставяне на услуги при спазване на конфиденциалност и професионална етика.

-
„За добро родителстване“ - програми за организиране и провеждане на  групова работа с бъдещи и настоящи родители

-
Програма „Заедно за по-добро развитие на децата“ за работа с родители на деца, ползващи услуги в ЦСРИДУ

2. Застъпничество и посредничество - програмите за работа в това направление са разработени с дейности подходящи за изпълнение в индивидуална и групова форма на работа, насочени
 към подкрепа за  деца с увреждания на възраст от 14 до 18 г.

-
 Целта на предоставяната подкрепа в направление „Застъпничество“ е чрез интерактивни дейности, изпълнявани с  подрастващите, у тях да се формират  и развият умения да защитават и отстояват свои законови права /например отстояване на правото за равен достъп до образование, здравеопазване и други обществени ресурси/. Да формират способности за планиране на ежедневието, на седмицата и да ги надградят в умения за изготвяне на личен житейски план. Да съумеят да дефинират и осъзнават понятия като избор/последствие (риск, оценка на последствията), права и отговорности, доверие/доверено лице. Да се развие осъзнатост и отговорност към собственото поведение, критичност към насрещно поведение и действия. Изграждане умения за правене на информиран избор и отговорност (лична, към семейството и обществото).  Въвеждане на децата с увреждания и техните семейства в процеса за прилагане Модела на подкрепено вземане на решение /ПВР/ - цел, участници в процеса, подкрепа в жизнените сфери за вземане на конкретни решения, включително такива с правни последствия. Работа по установяване и развитие на подкрепящи мрежи от близки и роднини.

-
Целта на предоставяната подкрепа в направление “Посредничество“  е  подпомагане на юношите в процеса на овладяване на социални умения и компетенции за комуникация и използване ресурсите на различни видове институции /здравни, образователни, обществени/. Посредством комбинативни подходи за пряка работа с децата в юношеската възраст да се придобият знания и умения за функционирането на обществената система и институциите, както и да получат информация за конкретни насоки за работа с ведомства и организации. Способстване разбирането и осигуряването на достъп до обществени ресурси. 

-
Подхода за развитие на услугата включва отиграване на реални ситуации /симулативни и сюжетни игри, включващи и попълване на документация като заявление, жалба, автобиография и пр./ Демонстрация /посещение в институции запознаване с  функциите на конкретната и отиграване на ситуации в реална среда/.

-
В направлението се  работи по програми:

-
„В готовност за утрешния ден“;

-
„Моите права-моите решения (по модела на подкрепено вземане на решение).

3. Терапия и рехабилитация – целта на услугата е стимулиране на сензориката и познавателното развитие, развитие на способностите за комуникация и интеракция, обогатяване на активен  и пасивен речник, подобряване на комуникационните актове при деца с езикови нарушения и различни говорни затруднения, възстановяване или подобряване на психически или физически способности,  които са отслабени, загубени или са следствие от вродени нарушения.

-
Рехабилитацията и терапията подпомагат развитието в следните направления: възстановяване след физическа травма (или вродени заболявания),  възстановяване след психическа травма, приучване към ежедневни дейности, подпомагане при говорни нарушения, подобряване на емоционалния статус. 

-
Предоставят се следните направления/програми:

-
Програма за ранно детско развитие „Растем заедно с усмивка“ - инструмент за провеждане на групови и индивидуални дейности с деца с нарушения в развитието от 3 до 7 г. - Ранна интервенция на уврежданията; 

-
Програма „За ума отвън и отвътре“ - инструмент за провеждане на групови и индивидуални дейности с деца с нарушения в развитието от 5 до 18 г.;

-
Рехабилитационни програми, включващи елементи от БОБАТ концепция; ВОЙТА терапия; Релаксиращи техники; Позиционираща терапия; КАБАТ терапия;

-
Логопедична рехабилитация;

-
Програма „И аз мога да чета“

-
Програма „Лечебна физкултура“;

-
Изправителна гимнастика;

-
Програма за развитие на сензорна интеграция «Шарени усещания», прилагана при деца със сензорни дефицити и  множествени увреждания;

-
Арт терапевтични занимания

4. Обучение в придобиване на умения - целта е у децата да се формират умения за: 

-
Самоизразяване; 

-
Развитие на социални и комуникативни умения;

-
Умения за приемливи междуличностни интеракции;  

-
Осъзнаване и спазване на правила за поведение;  

-
Подобряване уменията на четивната и писмената реч;  

-
Създаване на умения за общуване, себеизразяване, спазване на граници (физически, психологически);

-
Развиване на уменията, качествата и на потенциала на личността оптимален за състоянието;

-
Общуване чрез подпомагащи средства за комуникация; 

-
Занимания по метода „Монтесори“;

-
Развитие на умения за самостоятелен живот;

-
Усвояване на социално приемливо поведение в конкретни ситуации от ежедневието;

-
Развитие на фина моторика и когнитивни процеси (внимание, памет, мислене, въображение и др.);

-
Умения за разпознаване, назоваване, отразяване и изразяване на емоции;

-
Подпомагане познавателното развитие на децата;  

-
Превенция от попадане в рискови ситуации.
Статията продължава в следващия брой.

Габриела Ованесян, 

Директор на Център за социална рехабилитация и интеграция за деца с увреждания,  Плевен

90 години СГБ

ПРАЗНУВАХМЕ!

Големият празник на живота ни! Празникът на святото дело, дало смисъл, възторг и устрем на поколения глухи българи. за 90-и път 12 юли – денят на СГБ, ни донесе гордост! Тази дата винаги е съхранявала завета и на първооснователите- за добруване на глухите хора, за усъвършенстването им и за пълноправното им участие в живота на страната ни. Предавана е на наследниците като знак за единство на помислите и целите. И винаги е носила своя прогресивен смисъл за развитието, отличаващ всяко едно поколение. Днес нашето поколение има своя принос за размаха на движението напред, за процъфтяване на идеалите. В днешното ни време, което носи своите предизвикателства и трудности за преодоляване, ние имаме и своите несъмнени възходи. 90 години след 12 юли 1934 година, Съюзът на глухите в България е силна организация, със свое място в обществото. Членовете му имат свое самочувствие на свободни, силни и можещи хора, с несъмнени житейски постижения. Например - мощното ни участие за приемането на закона за българския жестов език като официален. Или за равноправните изяви в обществения живот, в изкуството и културата. Или за запазването на общността като независима и напредничава. Съюзът на глухите в България днес е сред малкото организации в Европа и в света, които са съхранили най-доброто от всички свои традиции и дейности. И ги развива прогресивно, свободомислещо и демократично, въпреки трудностите. В името и за доброто на своите членове. Няма такъв съюз! Едва ли е имало по-жизнерадостен брой. И по-щастлив, за да покаже най-доброто на живота ни - с неразделното приятелство и сплотеността.

***

Художествената самодейност в Съюз  на глухите в България(СГБ) възниква веднага след неговото създаване. През тази година 2024,  от 13 до 15 септември на сцената на читалище „Самообразование - 1919ˮ в град Приморско ще бъде отбелязана 85-годишнината на културната дейност на СГБ. Цяла феерия от изпълнения на глухи самодейци ще покажат красотата на нашето изкуство. Очакват се състави от много районни организации, които ще изпълнят танци, пантомима, театър, рецитация и синхронно пеене с жестов превод. С умиление ще видим и много изпълнения на нашите деца, които вървят по стъпките на своите предшественици. На фестивала ще присъстват и много гости от наши приятелски организации, общественици и почитатели от Приморско. Не трябва да се забравя, че успешният път на СГБ през годините се дължи на цяла плеяда от хора, дали всичко от себе си за добруването на глухите хора. тук ще участват редица заслужили деятели на СГБ, гости, общественици и приятели. По случай забележителния юбилей, по време на празника ще бъдат връчени медали, отличия и грамоти на редица от активистите на нашата организация. Ще бъде обявен и новият почетен член на СГБ.

ТИШИНА, СГБ

Клубен живот

На 11 август 2024, Ние членовете на КХУП ул. "Сан Стефано" 40 град Плевен за пореден път минахме по маршрута Плевен - манастир"Седемте престола"- АК "Дядо Йоцо гледа" - ресторант "Рибарника" гара Лъкатник.

6 август 2024, Честит празник, приятели!

40 години Пенсионерски клуб на транспортните работници град Мездра!

Ние членовете на КХУП ул."Сан Стефано" 40 град Плевен от все сърце ви желаем много години здраве и дълголетие !

5 август 2024, Съчетано две в  едно. Участие във  Фолклорен  извор Царевец и разглеждане забележителностите  на  град  Свищов. Съборната църква  Света  Троица   построена от  уста  Кольо  Фичето  .Манастира  Петър  и  Павел .Поклонение  на паметниците на Димитър Ценов и Елена и Кирил  Аврамови основатели  на  първото  читалище в  България  .  Разгледахме  и  паметника   на  Благодарността   единствен  в  България  , Часовниковата  кула  .Останахме  доволни  и  щастливи.

17 юли 2024, Един от горещниците. Ден,в който се сбъдват мечтите - тези в сърцето, тези в душата, тези в мислите. Мечтите са си мечти. Тайна.....

Какво си пожелаха членовете на КХУП ул. "Сан Стефано" 40 град Плевен и нашите гости от Пенсионерските клубове град Оряхово, град Севлиево, село Къшин, село Драгана, град Кнежа, град Пордим на днешната приятелска среща в ресторанта на хотел "Балкан" ще разберем след време. Но, ние казваме - искаме здраве до стоте ,а после ще го мислим. Бъдете благословени, приятели!

13 юли 2024, Имахме нужда от този ден. В тези летни дни глътка радост, щастие, усмивка, песни, танци бяха удоволствие за нас членовете на КХУП ул "Сан Стефано"40 град Плевен. Участието в Първи национален фолклорен фестивал -"Глътка жива вода - 2024" село Чомаковци ,община Червен бряг на нашата Вокална група"ПЕРУНИКА"към Клуба ни достави голямо удоволствие. След вкусния обяд в ресторант "Вики"град Луковит посетихме невероятния каменен парк в края на града.

6 юли 2024, Спазихме традицията. С песни,танци,сладки приказки,смях и закачки отбелязахме рождените дни на членове на КХУП ул "Сан Стефано" 40 град Плевен родени през месеците  април, май и юни. С пожелания на много години здраве, късмет, уважение и дълголетие!

2 юли 2024, Човек и мечти! Сбъдват се… Част от членовете на КХУП ул.“Сан Стефано“ 40 гр. Плевен бяхме изключително щастливи. От 26 до 30 юни 2024г. Организирахме екскурзия до Република Северна Македония и Република Гърция. И се заредиха: Стражата, Охрид, Битоля, Ресен, Лерин, Воден, манастирите в Радожда и Калище, Струга, Билянини извори, Музеят Кости, манастир Свети Наум, извора на Охридското езеро, Самуилова крепост, манастир Свети Георги Победоносец, Бигорски манастир  Свети Йоан Предтеча и още и още. Честно или не, ще се опитаме да ви покажем красотите,които ни повдигаха настроението,както казват някой - НА МАКС. Ако можехме да покажем вниманието и уважението,които получавахме на всеки ъгъл, картината щеше да бъде по-пълна. Не ни завиждайте. Следващият път елате с нас.

Дамяна Христова, Председател КХУП ул. "Сан Стефано" 40, Плевен

***

На 31 август 2024  Ръководството на КХУП ул. "Данаил Попов" 2 с Председател Елена Каменова и организатор Маргарита Мегова организира и проведе Екскурзия за своите членове до гр. Бяла с посещение на реставрирания мост на уста Колю Фичето. Те посетиха и много от забележителностите на този град.

В началото на септември предстои изява на ВГ "Пендара" при този клуб в среща-надпяване което се организира в гр. Кнежа от НЧ "Борба-1896"  . Той се провежда под надслов "Песен се носи  над равно поле".

Мостът на Колю Фичето над река Янтра или Беленският мост, както още е известен, се намира на 1 км от град Бяла, община Бяла, област Русе. Построен от гениалния майстор Колю Фичето, мостът се смята за постижение на българското възрожденско инженерно-строително и архитектурно изкуство. Той е дълъг 276 м и е широк 9 м. Неговите 14 свода с отвор 12 м са украсени с релефни изображения на животни. Поддържат го 13 опори с водорези и облекчаващи ниши, както и два брегови устоя. Мостът е направен от издялан камък от местен варовик и варов хоросан. Идеята за изграждането на моста е дадена през 1865 г. по настояване на управителя на Дунавския вилает по онова време - Мидхат паша.

Клубни изяви

Фолклорен фестивал в Априлци, юли 2024

На 27 и 28 юли 2024 на площад "Априлско въстание" в гр. Априлци се проведе XXII-ти фестивал на народното творчество "Искри от миналото". НЧ "Св. св Кирил и Методий" е инициатор и организатор на това събитие. Фолклорни колективи от района и страната представиха своите изпълнения. Бяха предвидени по три награди за индивидуални изпълнения, вокални групи, разказвачи и танцови състави. Изпълнен бе автентичен и обработен фолклор. Имаше също награди на председателя на журито, на организаторите и поощрителни награди. Председател на журито бе известният фолклорист, преподавател и водещ на предаването "По нашенски" на БНР Юлия Цанкова.

Във фестивала взе участие вокална група "Северняшки ритми" при НЧ "Пробуда 1990 " Плевен. Ръководител на групата е народната певица Надка Томова, дългогодишна солистка на Северняшки ансамбъл "Иван Вълев" Плевен, а корепетитор е Емилия Кръстева. Групата изпълни песните "Стоян Месечко думаше" и "Ой Добро, Добро". Това тяхно участие им донесе трета награда, бронзов медал, плакет и диплом. Нека пожелаем на групата нови творчески успехи.

***

Наши самодейни колективи във фолклорен събор „От Тимок до Вита”

Фолклорен събор на народното творчество „От Тимок до Вита“ събра любителите на фолклора в тетевенското село Черни Вит на 24 и 25 август 2024 На откритата сцена в двора на църквата. Това е 43-то му издание, като от пет години съборът е национален, съобщи кметът на село Черни Вит. Проявата има конкурсен характер и в нея се включиха фолклорни състави, инструментални групи, индивидуални изпълнители, инструменталисти, певци, танцьори, групи за народни обичаи и разказвачи, представящи автентичен и обработен фолклор. Тази година участваха 130 фолклорни състава от 56 населени места от 11 области. Съборът беше открит на 24 август от 10:00 часа, с което беше дадено и началото на конкурсната програма. Награждаването бе в неделя вечерта след приключване на двудневната конкурсна програма. Класираните на първите три места получиха диплом и медали, а специални награди бяха присъдени от Община Тетевен, Общински съвет - Тетевен, Кметство Черни Вит, Народно читалище "Христо Смирненски 1925г." - с. Черни Вит и журито. Соня Петкова, Секретар на читалището припомни, че идеята за събора е на народния певец Марин Иванов и тогавашните кмет на с. Черни Вит Райко Райков, директора на училището Павел Панчев и председателя на читалището Марин Йотов. Ражда се през 1980 г. През 2004 година е именуван "От Тимок до Вита" на едноименния сборник на Васил Стоин. От 2019 г., с решение на Общински съвет - Тетевен, става национален. 

В събора взеха участие и два певчески колектива от гр. Плевен. Това са вокалните групи "Пей, сърце" при Клуб на хората с увреждания и пенсионера(КХУП), ул. "Гренадирска" 30(при Териториална организация на Съюз на слепите в България(ССБ), гр. Плевен) и вокална група "Перуника" при КХУП ул. "Сан Стефано" 40. Вокалната група "Пей, сърце" с ръководител  и корепетитор Емилия Кръстева изпълниха песните "Малка мома", "Гората се е листнала" и "Янка през гора вървеше". Вокална група "Перуника" с ръководител и корепетитор Красимира Борисова изпълни песните "Хоро се вие" и "Замръкнала е хубава Яна".

Вокална група „Пей, сърце” за пореден път извоюва отличие за своите изпълнения. Тя бе удостоена със сребърен медал и диплом в категорията за вокални групи изпълняващи обработен фолклор.

Републиканско първенство по спортен риболов за незрящи,

язовир „Огоста“, Монтана

На 14, 15 и 16 август 2024, на брега на яз. "Огоста", край Монтана, се проведе републиканско състезание по спортен риболов за незрящи. Участват 66 незрящи риболовци от 16 отбора от София, Монтана, Варна, Плевен, Ямбол, Шумен, Благоевград, Кюстендил, Перник, Габрово, Благоевград, Петрич, Смолян и Силистра, съобщи председателят на Регионална организация на слепите в града Ива Петкова. Плевенският отбор бе представен от трима състезатели, също членове на КХУП ул. "Гренадирска" 30 Плевен, с капитан Володя Христов. Той е Председател на Териториална организация на ССБ Плевен. В продължение на четири часа риболовците хвърлят въдици във водите на язовира и ловят риба с помощта на специални звънчета, които издават звуков сигнал, когато рибата захапе куката. След изтичане на времето уловът на всеки отбор от по трима състезатели беше претеглен и отборът с най-много килограми спечели турнира. Организаторите от Монтана раздадоха купи и медали на класираните на първите три места. Участието в републиканското първенство е безплатно за незрящите. Финансирането бе със средства отпуснати по проект на Регионалния съюз на незрящите в Монтана, средства от Агенция за хората с увреждания. Състезателите бяха настанени за две нощувки в хотел в центъра на Монтана, покрити са разноските им за пътуване до Монтана, те получават също безплатна храна по време на престоя си в града и безплатен транспорт до мястото на състезанието. Председателят на спортен клуб за хора със зрителни увреждания „Орфей“ – Смолян Теменужка Миткова заяви, че чрез заниманието със спортен риболов се осмисля свободното време на незрящите хора в града и региона, и се облекчава и тяхното нелеко ежедневие. За турнира тя е приготвила захранка за рибата от родопски царевичен качамак със захар, мляко и масло, но заради горещото време този ден рибата не кълве много и уловът е малък. Председателят на Националния съюз на слепите в България Васил Долапчиев съобщи, че спортният риболов се практикува от членовете на Съюза на слепите в България от 25 години, като към момента има около 150 активни състезатели. Всяка година се правят 6-7 регионални турнира с участници от съседни области и републиканско първенство с участници от цялата страна.
„Спортният риболов е много удачна форма за извеждане от изолация на слепите хора“, заяви Долапчиев. Той уточни, че към момента членове на поверения му съюз практикуват 15 вида спорт, като най-популярни сред тях са шахматът, леката атлетика, спортната табла, стрелбата с лък, стрелбата с пушка, а напоследък навлизат боулингът и колоезденето в тандем – на един велосипед зрящ, който управлява, и незрящ. Освен, че организира много спортни състезания, Съюзът на слепите насърчава и художествените изяви на незрящите. Сформирани са много певчески групи, които през миналата година са изнесли над 100 концерта в различни селища на България, имат и записи в радиото и телевизията, каза още Васил Долапчиев.

След приключване на турнира и класиране на отборите, наградените бяха както следва: Първо място и злато спечели отборът на Варна, втори бе отборът на Шумен, който завоюва сребро, а трети бе отборът на Кюстендил, който завоюва бронз.

Румен Петков, вестник ВЯРА, Плевен

Коя е Мария Монтесори?

Рожденият ден на изключително хуманистичния учител и философ Мария Монтесори е 31 август 1870. В малкия италиански град Сиеровалет в семейството на Александро и Ренилде Монтесори се ражда дъщеря. Семейството е католическо, бащата - главен служител в енорията. Майката е от семейство на учени и свещеници. Тя е тази, която се занимава с формирането на дъщеря си. Учебните предмети се отдават на Мария лесно. Особено и допада математиката. Дори в театъра тя вземала учебник с нея и в полумрака решавала задачите, радвайки се на откритото необичайно решение. Мария решила да влезе в техническо училище, но по това време било забранено да се посещава от жени. На 12 годишна възраст печели първата си победа над образователната система. Тя не само стигнала до училище за момчета, но също така го завършила успешно. Тогава тя решила, че ще направи всичко възможно, за да предотврати подтискането на личността на жената студент. През 1890 г., след като била пленена от естествознанието, Мария Монтесори решила да стане детски лекар. Но в Италия в края на деветнадесети век било невъзможно. Само мъжете можели да се занимават с медицина и да учат в университета. Тя била първо приета в курса за свободен слушател, а след това, с оглед на специалните и успехи, прехвърлена като редовен студент. Обучението не било никак лесно. Тя трябвало да работи сама в моргата през нощта, за да не бъде мишена на подигравки и критични забележки от своите състуденти момчета. За да плаща за обучението си Мария започнала работа в университетска клиника, където за пръв път видяла деца с различни увреждания в развитието. Те били оставени сами и с нищо не ги стимулирали да предприемат активни и полезни действия. Гледайки тези нещастни деца, Монтесори стигнала до идеята, която станала начална точка в нейната педагогическа система. За децата е необходима специална среда за развитие, в която да се съсредоточи знанието на света, представено чрез стандартите на основните постижения на човешкото мислене, и детето трябва да премине пътя на развитие на човешката цивилизацията в предучилищна възраст. За защитата на тезата си, тя започнала да води лекции. Постоянството на Мария Монтесори отново дало плод.  Тя станала първата жена лекар в Италия. Мария получила асистентско място в клиниката в Сан Агиовен и започнала частна медицинска практика. Тя била отлична преподавателка, нейните статии са публикувани в европейски списания. През периода 1897 - 1998г. Монтесори присъствала на лекции по педагогика и изучавала всички основни трудове по терапевтиката на възприятието и образованието. Докато работила с деца с умствена изостаналост, Мария Монтесори прочела книгите на двама французи - Жан-Пол Гаспар Итар и Едуард Сеген. Самата тя превеждала своята работа, пренаписвайки ръчно 600 страници в дебели тетрадки. От Сеген Мария научила, че ако се водят класовете по специален метод, тогава " от сто с ментален проблем 25 души всъщност стават нормални хора". Тя работи, а по-късно има връзка с д-р Джузепе Монтесано. Работата ги среща в психиатрична клиника в Рим. През 1898 г. се ражда синът им Марио. Той става последовател на каузата на майка си, а по-късно играе важна роля в разпространяването на идеите на Мария Монтесори по света. След като се запознават с постиженията на учениците от изпитите в основното училище в класовете на Мария Монтесори, общинския съвет в Рим създало „Orthophrenic Institute for Teacher Training for Mentally Retarded Children”. Лекциите и обучението на преподаватели е водила самата Монтесори от 1898 г. до 1900 година. През 1901 г. Мария Монтесори влиза във Философския факултет на Римския университет. Също така е ангажирана в експериментална психология и педагогическа антропология. Става ръководител на катедра "Антропология", пише книгата "Психологическа антропология", лекции на тема: " Истинското обучение е да помагаме, а не да осъждаме. Истинското обучение дава на детето енергия, а не го обезкуражава".

На 6 януари 1907 г., с подкрепата на италианския милионер Едуардо Таламо в Сан Лоренцо, М. Монтесори отваря първия "Дом на детето". Работата в "Дом на детето" е изградена върху принципите на Монтесори. Тя го оборудва така, че да е уютна и удобна за деца от различни възрасти. Първият набор от сензорни, математически и лингвистични материали е произведен. Монтесори наблюдавала как децата се радват и изпитват удоволствие и могат да се концентрират. "Изборът е подтикнат от инстинкта, който природата дава на всички в ръководствата на неговото умствено развитие; инстинктивната дейност се развива с повече енергия и с максимален ентусиазъм, така че децата без никаква умора да изпълняват такава работа, която нито един учител не е мечтал да изисква от тях." Разбирането на законите за естественото развитие на детето, уникалната автодидактическа обстановка, любовта и уважението към децата, представянето на материалите (презентации), групите от различни възрасти - всичко това донесло очевидни резултати. В "Домът на детето" започнали да идват посетители от цял свят, а М. Монтесори имала последователи и ученици. През 1909 г. М. Монтесори провела първия международен обучителен семинар, на който присъствали около сто учители от Италия, Франция, Испания и Англия. Монтесори публикувала книгата "Методът на научната педагогика, приложена за образованието на малки деца в дома на детето". Книгата бързо спечелила световна слава и била преведена на много езици. След триумфалните лекции в САЩ през 1913 г. изобретателят на телефона Александър Бел и съпругата му основават във Вашингтон образователна асоциация Монтесори, чийто попечител е дъщерята на американския президент Уилсън. По време на второто си пътуване до САЩ Мария участва в зала "Карнеги" и получава два златни медала от Панамски панаир на образованието. Още през 1910 г. Татяна Сухотина-Толстая, дъщерята на Лев Толстой, посетила ''дома на децата''. Видяла в училището на Монтесори въплъщението на идеите на баща си. И през 1914 г. руското Министерство на народната просвета изпратило група от обществени фигури от предучилищното образование до "Дом на детето", сред които и Юлия Фаузек. Почти 30 години от живота си тя посветила за разпространението на метода Монтесори в Русия.

През 1922 година. Италианското правителство назначило Мария Монтесори за държавен инспектор на училищата. През 1929 г. заедно със своя син Монтесори организира Международната асоциация Монтесори (AMI), която продължава да функционира и днес.

Популярността на метода в Европа нараства. Монтесори е поканена в Испания, а след това в Англия. Приятели от Америка я поканили да живее там, но тя не искала да бъде привързана към никоя страна, смятала се за мирен човек, човек на света. Водила е лекции в Мадрас Индия, Карачи и други градове. Тя смятала, че само в тази страна хората са духовно подготвени за метода й. Тук изградила следващата стъпка на метода си в училище за деца от 6 до 12 години. Мария Монтесори се обръща към човечеството:

"Имаме проблем - възрастните са в центъра на вниманието на цивилизацията. Ако властите пренесат своите възгледи към децата, към душата на детето, можем да създадем мирен свят. Образованието е оръжието на мира." След войната тя се завърнала в Европа и се установила в Холандия. Мария Монтесори почива през 1952 г. в Noordwijk aan Zee, Холандия.

В живота тя е номинирана за Нобелова награда за мир. През 1988 г. с решение на ЮНЕСКО името и е включено в списъка на четиримата учители, които определят пътя на педагогическото мислене на 20 век: Джон Дюи, Георг Кершенщайн, Мария Монтесори, Антон Макаренко.
„В децата е скрита същността на бъдещето. Образованието на децата започва с раждането.  Първото нещо, което детето трябва да развие като умение, е да осъзнае разликата между добро и зло. Децата имат попиващ ум. Те неуморно поглъщат знания от околната среда. Това е дар от Бога. Това е моментът в живота на човека, когато можем да направим нещо за подобряване на взаиморазбирателството.“
Kакво трябва да знаем за

хранителните добавки

Хранителните добавки са широко разпространени и често използвани продукти, които лесно можете да закупите от онлайн магазини както и от различни аптеки. Въпреки че те носят безброй ползи за вашето здраве, много хора не знаят достатъчно за тях.
1. Какво е хранителна добавка?

Хранителните добавки се описват най-добре като „допълнение към основния режим за хранене на човека“ и служат за набавяне на вещества, които като цяло липсват или се намират в недостатъчни количества. Те са изкуствено произведени продукти, в които се намират високо концентрирани съставки като например – минерали, витамини, екстракти от растения и др. Те не само се използват като допълнение към режима за специално хранене или запълване на липса на вещество в човешкия организъм, но и за профилактика при наличие на заболявания. През последните години производството на тези продукти както и продажбата им драстично са се увеличили и заради това на пазара се среща огромно разнообразие не само от производители, но и от видове елементи.
2. Какви видове са хранителните добавки?

По магазините се предлага изобилие от различни видове, защото почти всяко вещество може да бъде подготвено за външен прием. Най-често срещаните са – витамини, минерали, аминокиселини, билкови и растителни вещества. Те се срещат както в течна форма, така и под формата на хапчета, бонбони, прах и др.

3. Как да изберете правилните хранителни добавки?

За да изберете правилните хранителни добавки е най-важно да си направите консултация с лекар или специалист по здравословно хранене. Те могат да ви посъветват кои точно видове са подходящи за конкретните ви нужди и да ви дадат съвети относно дозирането и начина им на употреба. Друго нещо, което е хубаво да знаете е, че витамините от група B са много полезни особено за жените. За имунната система, повечето хора приемат “Витамин Д”.

4. 10 факта за хранителните добавки

Не ги бъркайте с лекарства! Лекарствата са направени от активни концентрирани съставки, които са по-високи от дозите, необходими за нормалното функциониране на тялото. Преди да бъдат одобрени, лекарствата преминават през много тестове, за да се уверят производителите, че те са безопасни и ефективни. Разбира се, че и хранителните добавки преминават през тестове, но не в толкова голям мащаб. Също трябва да имате предвид, че не можете да си набавите абсолютно всички необходими вещества на организма си чрез храната, именно заради това трябва да се набавят външно. Ето 10 факта, които биха ви били полезни:

1.Хранителните добавки не са заместител на здравословния начин на живот и добрия режим за хранене, а допълнение.

2.Внимавайте с дозирането им.

3.Преди приема им, прочетете внимателно етикета, за да видите самия състав.

4.Натуралните, билкови и растителни вещества не винаги са безвредни. Някои от тях могат да имат нежелани ефекти и да доведат до алергии или други проблеми.

5.Хранителните добавки не са регулирани от FDA (Агенцията за храните и лекарствата) в САЩ по същия начин като лекарствата. Това означава, че производителите не са задължени да доказват ефикасността и безопасността преди да ги пуснат на пазара.

6.Внимавайте с продуктите, които обещават „чудеса“.

7.Не приемайте външно набавени елементи, ако сте бременни или кърмите, освен ако не сте се консултирали с лекар.

8.Някои вещества не трябва да бъдат комбинирани с лекарства, които приемате, избягвайте да ги комбинирате ако нямате изрична препоръка за това.

9.Избягвайте да правите ваши си комбинации или да приемате повече от една таблетка от един вид. Това може да доведе до прекомерно дозиране.

10.Изберете утвърден магазин, който предлага качествени продукти.
Както научихте вече, за да дадете всичко необходимо на тялото си е необходимо да приемате хранителни добавки. Те са изключително полезни за поддържането на добро здраве и силна имунна система. Въпреки това, е важно да изберете правилните и да ги приемате според съветите на лекаря ви или указанията на етикета.

In memoriam

Напусна ни плевенският актьор, поет, драматург и дългогодишен директор на ДКТ "Иван Радоев" Илко Иларионов.

Илко Иларионов е роден на 30 септември 1954 г. в Плевен. Завършил е основно образование в училище "Васил Левски", а след това средното в Математическа гимназия "Гео Милев". През 1978 г. завършва класа по актьорско майсторство на проф. Надежда Сейкова в НАТФИЗ "Кръстьо Сарафов". Разпределен е в театъра в Плевен като актьор и играе 13 години. На плевенската театрална сцена има над 30 главни роли. През 1991 г. напуска театъра, за да може, както сам казва, да пише драматургия. След две години постъпва на работа като драматург в кукления театър. Има написани над 30 пиеси, поставяни на театралните сцени в България и в чужбина. По-известните от тях са "Космонавти", реализирана от Държавния сатиричен театър - София, с участието на Стоянка Мутафова и Георги Калоянчев през 2005 г., "Молба до Господ" през 2003 г. в ДКТ "Иван Радоев" - Плевен със Стоянка Мутафова и Васил Попов, "Готината банда" в ДКТ "Иван Радоев" - Плевен през 2004 г. и други. През миналата 2023 година Иларионов представи пред плевенска публика своята стихосбирка "Намерих те утре". 

Плевенската общественост изказва искрени съболезнования на семейството и близките на Илко Иларионов! Дълбок поклон!

Съставители: инж. Румен Петков, организатор клуб 
За контакти: тел.064/835852
0884 444 903
Разпространява се БЕЗПЛАТНО

www.ohu-bg.net

http://disability.pleven.bg

